Φασολάκια σαλάτα με πιπεριές και απίθανη «σάλτσα» ωμής ντομάτας
Φασολάκια αλ ντέντε, ζουμερές πιπεριές, καβουρδισμένα αμύγδαλα και η πιο φρέσκια «σάλτσα» ωμής ντομάτας συνθέτουν την απόλυτη καλοκαιρινή σαλάτα!
500 γρ. φασολάκια μπαρμπούνια ή τσαουλιά (ζυγισμένα ακαθάριστα), καθαρισμένα και κομμένα στη μέση, αν είναι πολύ μακριά, 2 σκελίδες σκόρδου, ελαφρά κοπανισμένες, 3 πιπεριές Φλωρίνης, σε λεπτά μπαστουνάκια, 2 κουτ. σούπας σάλτσα σόγιας, 1 κουτ. γλυκού μέλι, θυμαρίσιο, 50 ml ελαιόλαδο, 300 γρ. ντομάτες ξεφλουδισμένες και κομμένες σε μικρά κυβάκια, με τα υγρά, 1 κουτ. σούπας χυμός λεμονιού, 1 κουτ. σούπας ξίδι βαλσάμικο, 2 κουτ. σούπας χοντροκομμένα φύλλα δυόσμου, 60 ml ελαιόλαδο, αλάτι, πιπέρι φρεσκοτριμμένο, 80 γρ. αμύγδαλα, με τη φλούδα, χοντροκοπανισμένα και καβουρδισμένα σε αντικολλητικό τηγάνι για 2-3΄, χωρίς λιπαρή ουσία
Για να ετοιμάσουμε τα φασολάκια σαλάτα με πιπεριές ξεκινάμε την σάλτσα φρέσκιας ντομάτας: Ανακατεύουμε σε ένα μπολ την ντομάτα με τον χυμό λεμονιού, το ξίδι, τον δυόσμο, το ελαιόλαδο και αλατοπίπερο. Καλύπτουμε με μεμβράνη και διατηρούμε στο ψυγείο μέχρι την ώρα που θα σερβίρουμε τη σαλάτα.Για τα φασολάκια σαλάτα με πιπεριές και απίθανη «σάλτσα» ωμής ντομάτας, σε μια κατσαρόλα με αλατισμένο νερό που κοχλάζει, βράζουμε τα φασολάκια για περίπου 5-6 λεπτά, μέχρι να μαλακώσουν ελαφρώς. Τα σουρώνουμε και τα κρατάμε στην άκρη.Στην ίδια κατσαρόλα, άδεια πλέον, ζεσταίνουμε το ελαιόλαδο σε μέτρια φωτιά και σοτάρουμε το σκόρδο για μισό λεπτό, ίσα ίσα να αρωματίσει το λάδι. Το αφαιρούμε.Προσθέτουμε τις πιπεριές και τα φασολάκια και συνεχίζουμε το σοτάρισμα για 4-5 λεπτά.Ανακατεύουμε τη σόγια με το μέλι. Δυναμώνουμε λίγο τη φωτιά, ρίχνουμε το μείγμα σόγιας στην κατσαρόλα και ανακατεύουμε για 1-2 λεπτά. Αποσύρουμε από τη φωτιά.Αδειάζουμε τα φασολάκια σε ένα μεγάλο μπολ, σκορπίζουμε τα αμύγδαλα και την κρύα «σάλτσα» ντομάτας και τα σερβίρουμε ζεστά ή σε θερμοκρασία δωματίου.
Ντομάτα,Πιπεριές,Φασολάκια